Jong skiërs maak SA trots, sê oud-Olimpiër | Netwerk24
Deur Annchen Nel 18 Januarie 2020 10:15
Die 17-jarige Oos-Kapenaars Hanlé van der Merwe en Thabo Rateleki het in Les Diablerets, Switserland, hard met die werklikhede van mededingende Alpynse ski kennis gemaak.
Die Suid-Afrikaner Thabo Rateleki ski Maandag om 'n hek in die eerste wedloop van die reuse-slalom. Foto: Getty Images
Hulle sal nou weet of dié sport een is waarin hulle hul vaardighede in die toekoms wil slyp.
Hanlé het Dinsdag in die slalom in 'n tyd van 2:35.08 37ste geëindig.
Die Switser Amelie Klopfenstein, die gouemedaljewenner in die reuse-slalom, was een van 39 deelnemers wat nie albei wedlope kon voltooi nie.
Alexander Heath, haar afrigter, sê Hanlé was voor haar tweede nommer emosioneel nie op 'n goeie plek nie ná Sondag se drama toe sy en twee ander vroue saam met hom in 'n ski-hyser vasgesit en die tweede wedloop van die reuse-slalom misgeloop het.
Hanlé het in die eerste wedloop 75ste van die 78 deelnemers weggespring en in 1:34.18 tot 54ste verbeter.
Dié matriekleerling van die Hoërskool Aliwal-Noord het nietemin 'n baie moeilike en steil baan in Les Diablerets onder veeleisende omstandighede oorwin.
Thabo Rateleki en Hanlé van der Merwe vandeesweek op die ski-hellings van Les Diablerets. Dit is meer as 'n uur van die Speledorp in Lausanne. Foto: Facebook
Heath sê die baan vir die slalom was so glad soos 'n ysskaatsbaan en Hanlé het besonder goed gevaar om dié nommer te voltooi.
" 'n 37ste plek op die Jeug-Winterspele is nie te versmaai nie," sê Heath, 'n voormalige Olimpiese skiër.
Nadat Heath appèl aangeteken het by die Internasionale Skifederasie (Fis) en die Internasionale Olimpiese Komitee (IOK) én op die hoogste vlak vir sy atleet moes baklei, is haar posisie in die reuse-slalom later die week tot 40ste aangepas.
Ook Thabo het baie goed gevaar deur die slalom in die 39ste plek te voltooi nadat hy vroeër in die tweede wedloop van die reuse-slalom gediskwalifiseer is.
"Ek is trots op sy vertonings," sê Heath van dié matriekleerling van die Hoërskool Barkly-Oos.
"Dit was 'n plesier om albei skiërs af te rig. Hulle het Suid-Afrika met onderskeiding verteenwoordig," sê hy.